Smithfield, Zastron en Rouxville Munisipaliteit vou, maar eerste burger spog met peperduur BMW | SAUK.co.za - Nuus.info
Die burgemeester van die Mohokare-munisipaliteit (Smithfield, Zastron en Rouxville) het vir haar 'n BMW van R704 000 gekoop, terwyl die munisipaliteit in daardie stadium R200 miljoen vir dienste geskuld is.
Boonop skuld Mohokare die munisipale pensioenfonds R38 miljoen omdat hy nie geld wat hy vir pensioene van werknemers aftrek, aan die pensioenfonds kan oorbetaal nie.
Die gelykeberegtigingstoelaag, wat munisipaliteite aanvullend van die nasionale regering ontvang, van R54 miljoen word ook net so vir sy jaarlikse salarisrekening van R72 miljoen gebruik.
Irene Mehlomakulu, burgemeester, en haar bestuur het vandeesweek voor die komitee vir openbare rekeninge van die Vrystaatse wetgewer verskyn.
Sy het erken dat daar 'n totale ineenstorting in die 2016-'17-boekjaar was wat kontrole en beheer betref. Sy het dit toegeskryf aan binnegevegte in Mohokare wat 18 maande geduur het.
Al die Vrystaatse munisipaliteite verskyn die volgende twee weke voor dié wetgewerkomitee in Bloemfontein om die swak oudit-uitkomste wat hulle deur die bank vir die 2016-17-boekjaar gekry het, te kom verduidelik.
Mehlomakulu het gesê Mohokare het 230 werknemers, terwyl drie direkteursposte, in die tegniese, korporatiewe en gemeenskapsdienste-afdeling, vakant is.
Mehlomkulu het herhaaldelik gesê sy voel "ongemaklik" om aan die komitee te vertel waaroor die binnegevegte gegaan het en het geweier om enige inligting hieroor te gee.
Die Mohokare-bestuur het verduidelik dat hulle in die betrokke boekjaar van een finansiële stelsel na 'n ander oorgeskakel het. Die feit dat werknemers nog nie die nuwe stelsel verstaan het nie, is waarom die munisipaliteit 'n swak oudit gekry het.
Neels van Rooyen (ANC), hoofsweep van die wetgewer, het gelas dat Mehlomakulu so gou moontlik 'n volledige verslag oor die redes vir die binnegevegte en 'n aksieplan aan die wetgewer voorlê.
Mehlomakulu het gesê dat die binnegevegte nou iets van die verlede is en dat goeie vordering gemaak word.
Dr. Roy Jankielsohn (DA) het gesê as 'n mens in ag neem in watter geldelike verknorsing die munisipaliteit is, sou dit 'n skande gewees het as Mehlomakulu selfs net 'n (goedkoop) Chevrolet-motor gekoop het.
Mariette Pittaway (DA) wou weet wat die afbetalingsooreenkoms op die motor behels. Mohokare se bestuur het gesê die paaiement is R11 000 per maand vir 60 maande nadat 'n deposito van R140 000 betaal is.
Dit is goedkoper as die motor wat hulle teen R50 000 per maand van die staatsgarage gehuur het.
Mehlomakulu het gesê die artikel 32-komitee van die munisipaliteit, wat voorkeuraankope hanteer, is nou funksioneel en hou vergaderings. Die komitee doen ook ondersoek na die ongemagtigde uitgawes.
Kenalemang Phukuntsi (ANC) wou weet of daar gevolge is vir ongemagtigde, onreëlmatige, vrugtelose en vermorste uitgawes.
Kgotso Morapela, provinsiale leier van die EFF, wou weet of Mehlomakulu lig in die tonnel vir haar munisipaliteit sien.
Mehlomakulu het die versekering gegee dat daar nou dubbeld so hard gewerk word om aan munisipale regulasies en voorskrifte te voldoen en dat die drie vakante direkteursposte teen einde Julie gevul sal wees.
Sy het gesê die gebrekkige kontantvloei veroorsaak groot probleme.
Tags: afrikaans, Afrikaanse, Afrikaanse Nuus, Afrikaner, ANC, Berig, BMW, burgemeester, gelykeberegtigingstoelaag, Irene Mehlomakulu, Mohokare-munisipaliteit, munisipale pensioenfonds, Nuus, South Africa, Suid Afrika, swak oudit-uitkomste